РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број:02-260/21

17. фебруар 2021. године

Б е о г р а д

На основу члана 29. Закона о јавним медијским сервисима („Службени гласник РС", бр. 83/14, 103/15, 108/16 и 161/20), члана 60. Пословника Народне скупштине („Службени гласник РС", број 20/12 - пречишћен текст) и у складу са Одлуком о правилима о спровођењу Јавног конкурса за избор кандидата за чланове Програмског савета Јавне медијске установе „Радио-телевизија Србије“ („Службени гласник РС”, број 132/14), Одбор за културу и информисање, на седници одржаној 17. фебруара 2021. године, донео је

**О Д Л У К У**

**о покретању поступка за избор кандидата за чланове Програмског савета Јавне медијске установе „Радио-телевизија Србије“**

1. Покреће се поступак за избор кандидата за чланове Програмског савета Јавне медијске установе „Радио-телевизија Србије“ (у даљем тексту: Програмски савет РТС-а ).
2. Председник Одбора за културу и информисање о покренутом поступку за избор кандидата за чланове Програмског савета РТС-а, обавештава председника Народне скупштине и генералног секретара Народне скупштине, као и Управни одбор Јавне медијске установе „Радио-телевизија Србије“.
3. Јавни конкурс се објављује у “Службеном гласнику Републике Србије“, дневном листу „Политика“ и на интернет страници Народне скупштине.
4. Одбор у року од 15 дана од дана закључења конкурса, утврђује листу свих пријављених кандидата који испуњавају услове из члана 28. ст. 2. и 3. Закона о јавним медијским сервисима, након чега листу од 30 кандидата за чланове Програмског савета РТС-а, која одражава територијалну, националну, верску, полну и другу структуру становништва доставља Управном одбору Јавне медијске установе „Радио-телевизија Србије“.
5. Ова одлука ступа на снагу даном доношења.

ПРЕДСЕДНИК

Сандра Божић

O б р а з л о ж е њ е

Правни основ за доношење ове одлуке садржан је у одредби члана 29. Закона о јавним медијским сервисима („Службени гласник РС“, бр. 83/14, 103/15, 108/16 и 161/20) и Одлуци Народне скупштине Републике Србије о правилима о спровођењу Јавног конкурса за избор кандидата за чланове Програмског савета Јавне медијске установе „Радио-телевизија Србије“ („Службени гласник РС”, број 132/14).

Чланом 29. став 1. Закона о јавним медијским сервисима (у даљем тексту: Закон) прописано је да чланове Програмског савета РТС-а бира Управни одбор РТС-а, на предлог одбора Народне скупштине надлежног за област јавног информисања.

Чланом 29. став 3. Закона прописано је да надлежни одбор за област јавног информисања предлаже Управном одбору листу од 30 кандидата за чланове Програмског савета РТС-а која одражава територијалну, националну, верску, полну и другу структуру становништва.

Чланом 29. Закона и Одлуком Народне скупштине Републике Србије о правилима о спровођењу Јавног конкурса за избор кандидата за чланове Програмског савета Јавне медијске установе „Радио-телевизија Србије“ уређује се поступак спровођења јавног конкурса за избор кандидата за чланове Програмског савета РТС-а.

Имајући у виду чињеницу да ће члановима Програмског савета РТС-а престати мандат 21. фебруара 2021. године, истеком времена на који су изабрани, стекли су се услови за предузимање радњи од стране Одбора за културу и информисање у складу са Законом о јавним медијским сервисима.

На основу свега наведеног, потребно је да Одбор за културу и информисање донесе Одлуку о покретању поступка за избор кандидата за чланове Програмског савета Јавне медијске установе „Радио-телевизија Србије“.